નોટબંધીના નિર્ણય બાદ કરન્સીને લઈ માર્કેટમાં જાતજાતની અફવા ચાલી રહી છે. રૂ.પ૦૦ અને રૂ.૧૦૦૦ની નોટ ચલણમાંથી બંધ થયા બાદ સ્થિતિ હજુ થાળે પડી નથી ત્યાં હવે નવી અફવા ફેલાવવામાં આવી રહી છે. ખાસ કરીને સોૈરાષ્ટ્રના ગ્રામ્ય વિસ્તારમાં રૂ.૧૦ના સિક્કા બંધ થઈ રહ્યા છે તેવી અફવાઓ કોઈ ટીખળખોરો ફેલાવી રહ્યા છે. આવી અફવાઓને સાચી માની લઈને કેટલાંક ગામડાંમાં તો રૂ. ૧૦ના સિક્કા નાના દુકાનદારો કે છૂટક રેંકડીઓ લઈને વેપાર કરનારાઓએ લેવાનું બંધ કરી દીધું છે. રૂ. ૧૦ના સિક્કા ચલણમાં હોવાનું કેટલાક શિક્ષિત લોકો કહે તો પણ નાના વેપારીઓ માનતા નથી આથી જેમની પાસે આવા સિક્કા પડ્યા છે તેઓની મુશ્કેલી વધી ગઈ છે.